Herrie oor gratis sportkaartjiesArfieffoto: bloemfonteinguide.co.za Olly Mlamleli, burgemeester van Mangaung-metromunisipaliteit wat Bloemfontein, Dewetsdorp, Van Stadensrus, Wepener en Soutpan bestuur, het Donderdag voorgestel dat die metro tussen 1 000 en 2 000 kaartjies vir die Bloemfontein Celtic-sokkerwedstryd aankoop om aan armes uit te deel. Elizabeth Snyman-Van Deventer, ŉ raadslid van VF Plus in dié munisipaliteit, het daarop gereageer deur te sê die ANC-regering stel slegs in korttermyn-politiekery belang en die beoogde uitdeel van sokkerkaartjies sal bloot dien as deel van die ANC se “desperate verkiesingsveldtog” om aan politieke mag vas te klou. “Die metro gaan tans gebuk onder ŉ geweldige finansiële nood waar krediteure, soos Bloemwater, nie betaal kan word nie en infrastruktuur verval. Mangaung word tans as die swakste metro in die land beskou en nasionale tesourie oorweeg dit om die metro onder administrasie te plaas,” het sy gesê. Sy het gesê die inwoners van die metro verdien dienste en ŉ verantwoordelike regering. “Die metro faal om sy teikens vir dienslewering ten opsigte van watervoorsiening, sanitasie en instandhouding van paaie te bereik. Dit is onaanvaarbaar dat die burgemeester enigsins die koop van sokkerkaartjies oorweeg terwyl daar soveel dringender prioriteite is. Die armes sal meer baat by infrastruktuurontwikkeling en toegang tot basiese dienste as by sokkerkaartjies,” het sy afgesluit.